Arriba la festa amb més cor | Notícies | Infància | Ajuntament de Barcelona
Publicat el 25/09/2013 - Redacció bcn.cat -
El Parc d'Atraccions del Tibidabo albergarà la 19a Gran Festa del Cor, en suport als infants i joves amb cardiopaties.
La Gran Festa del Cor és l'acte que se celebra fer pública la realitat de les cardiopaties congènites a la ciutadania i donar visibilitat a les més de 38.000 persones que tenen cardiopatia congènita a tot Catalunya.
En l'edició d'enguany, l'acte central de benvinguda farà un homenatge als "asos de cors" (tots els que tenen una cardiopatia congènita i les seves famílies), però també a tots els qui, sense ser malalts ni familiars, ajuden a la causa i s'hi impliquen.
També hi haurà una exhibició de dansa Batego per tu i, durant tot el dia, es podrà participar al taller de dibuix i contes "Pinta un dibuix per a un nen que és a l'hospital".
El dia de la festa, comprant el mocador solidari per 6 euros, els menors de 16 anys podran accedir gratuïtament al recinte. Els més grans de 16 anys haurien d'abonar 20 euros, 2,5 euros menys que l'entrada habitual al parc. D'aquesta manera, els organitzadors volen que el dia de la festa sigui fantàstic per gaudir del parc d'atraccions en família.
II Tibidabo Trail Run
El cap de setmana abans de la Gran Festa del Cor, concretament el diumenge 29 de setembre, es disputarà la II Tibidabo Trail Run Batego per Tu, en què els corredors faran sis quilòmetres al voltant del Parc d'Atraccions del Tibidabo. Els beneficis de la cursa es destinaran a l'AACIC CorAvant.